钦定古今图书集成/明伦汇编/闺媛典/第344卷 > 霭翠妻奢香
## 钦定古今图书集成/明伦汇编/闺媛典/第344卷 > 霭翠妻奢香

按《续文献通考》：“奢香，贵州宣慰使霭翠之妻也。霭翠
之先火济者，蜀汉时佐丞相亮刊山通道，擒孟获有
功，封罗甸国王。唐阿珮、宋普贵、元阿画，皆以历代开
国时纳土袭爵，居水西，号大鬼主。霭翠仕元四川行
省左丞，兼顺元宣慰使。明洪武四年，与其同知宋钦归附。高皇帝嘉之，以霭翠为贵州宣慰使，钦为宣慰”
同知，得各统所部，而霭翠兵独盛，分四十八部，每部
以大头目领之。时都督马煜镇守贵州，以杀戮慑罗
夷，罗夷畏之，号马阎王。霭翠死，奢香代立，煜欲尽灭
诸罗郡县。会奢香有小罪当勘，煜械致奢香，裸挞之，
欲以激怒诸罗为兵衅。诸罗果勃勃欲反。时宋钦亦
死，其妻刘氏多智，谓奢香部罗曰：“无哗，吾为汝诉天
子，天子不听，反未晚也。”诸罗乃已。刘氏遂飙驰见太
祖白事。太祖召讯之，刘氏对曰：“罗夷服义，贡马七八
年，非有罪。马都督无故骚屑，恐一旦靡沸，反谓妾等
不戢，敢昧死以闻。”太祖然之。还宫，以语高后，且曰：“朕
固知马煜忠洁无他肠，第何惜借一人，以安一隅也？”
命高后召刘氏至宫中，讯之曰：“汝能为我召奢香乎？”
刘氏曰：“能。”即折简令奢香速入见。奢香遂与其子妇
奢助飙驰见太祖，自陈家世守土，及马煜罪状。太祖
曰：“汝等诚苦马都督乎？吾将为汝除之。然汝何以报
我？”奢香叩头曰：“若蒙圣恩，当令子孙世世戢罗夷，不
敢生事。”太祖曰：“此汝常职，何言报也？”奢香曰：“贵州东
北间道可入，蜀梗塞久矣，愿为陛下开驿传以通往
来。”太祖许之，乃召煜入朝议事。煜初不知所以，既出
境，乃知之，大恨曰：“孰谓马阎王乃为二妮子坑耶？悔
不根薙赭为血海也！”既入见太祖数其罪状，煜无所
答，第曰：“臣自分枭首久矣。”太祖怒，立斩之，以其头示
奢香曰：“吾为汝忍心除害矣。”奢香谢，乃封奢香顺德
夫人，刘氏明德夫人。高后赐宴谨身殿，遣归，赏赉甚
厚，命所过有司皆陈兵以耀之。奢香既归，以威德宣
谕罗夷，罗夷皆帖服。奢香乃开赤水、乌撒道以通乌
蒙，立龙场、九驿马肆，廪饩世世办也。